Nakon večerašnje emisije Otvoreni studio VTV Televizije sasvim je izvjesno da Ivan Čehok izlazi na predstojeće izbore koji nas čekaju 21. svibnja.

Sva nagađanja su otklonjena kako se emisija odmicala kraju. Dok je u početku formulirao odgovore na način 'ako ću ići na izbore', s vremenom je vrlo jasno počeo govoriti o svome programu i suradnicima, spomenuvši i jedno ime.

Sadržaj se nastavlja...

- Bit će to ljudi koji nisu ideološki i stranački obojeni. Ne mogu reći sva imena. Bit će to lista i poznatih i nepoznatih, i kulturnjaka, i gospodarstvenika, i sportaša, osoba iz javnog života... - nabrajao je Čehok govoreći o svojoj stranači neovisnoj listi koju će predstaviti za Gradsko vijeće.

Otkrio je da je 'kliknuo' sa Zlatanom Avarom, koji bi, kako je rekao, bio njegov zamjenik.

- Mi smo karakterno drugačiji, ali programi su nam kompatibilni - ustvrdio je.

Govorio je i o programu koji će predstaviti.

- Ja ću ići s programom koji će biti baziran na strategiji iskrenosti. To znači da će u njemu pisati što se može napraviti u godinu, dvije, tri, a treba gledati i do 10 ili 20 godina unaprijed - rekao je, napomenuvši da u programima drugih kandidata nisu navedeni rokovi.

Složio se s time da se predizborni programi svih kandidata nužno preklapaju u većini stavki.

- Da, točno je, papir trpi svašta. Ali ono što je naša prednost je da smo mi to već i napravili - naveo je Čehok ono što smatra svojom glavnom prednošću.

Pritom je ostalo pomalo nejasno tko je to 'mi', budući da se iz njegovih riječi mogao steći dojam da je riječ o novim ljudima, o novim imenima, a jedina osoba koja je 'to već napravila' je - on.

Govoreći o tome kako je odlučio da se ipak politički ponovo aktivira, Ivan Čehok je rekao:

- U takvoj situaciji, kada građani daju veliku potporu, nema prostora za preveliku komociju. Vjerojatno ćemo u utorak objaviti konačnu odluku, uz program.

U nastavku pogledajte cijelu emisiju na VTV Televiziji.